寄王七礼吉时在十一司李署中
蓟北门下斜街宅，天寒岁暮霜风坼。对床清夜语不休，往往东方曙烟白。余既栖栖吴越间，君亦归耕长白山。山川迢递二千里，极目天涯见云水。五载相思道路难，故人何处讯眠餐。时向扬州问历下，还因历下忆长安。今来一眺春江碧，再得相逢话畴昔。郡斋吊古定题诗，一裂齐纨寄吴客。
主题：怀人
情感：思念、想家